Il
comitât dai ministris dal Consei de Europe al à dât fûr il so
cuint rapuart su la metude in vore de Cjarte europeane des lenghis
regjonâls o minoritariis in Cravuazie. Intal document si presee il
sfuarç des autoritâts cravuatis intal slargjâ lis tutelis
garantidis de Cjarte ancje aes minorancis todescjis, slovenis e rom.
Judizi positîf ancje pe adozion di un gnûf plan di azion par
infuartî i dirits des minorancis nazionâls, cundut che nol cuvierç
ducj i cjamps di intervent previodûts de Cjarte europeane. Un altri
pas indenant al è chel dal lanç di programs televisîfs dedicâts
aes comunitâts minorizadis, ancje se si sburte lis autoritâts a
garantî une programazion plui slargjade e plui regolâr par dutis
lis minorancis ricognossudis. Si invide a fâ di plui ancje pe
presince des lenghis minorizadis inte scuele, là che si domande di
dedicâ altris sfuarçs pe educazion al rispiet des identitâts
altris che si àn intal paîs. Il rapuart al invide la Cravuazie a
cjapâ misuris par garantî ai membris des minorancis il dirit di
rapuartâsi cu lis autoritâts inte lôr lenghe proprie e par che
chestis stessis autoritâts a rispietin lis lenghis minorizadis inte
toponomastiche e inte segnaletiche. Su chest ultin pont, di fat, si
vevin vûts scuintris e incidents massime pal ûs dal cirilic intai
segnâi e intes tabelis metudis fûr tes localitâts là che la
comunitât serpe e rapresente plui di un tierç de popolazion.
Font:
CoE,
16/04/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn vec_Latn unk